PATVIRTINTA

Spaudos, radijo ir televizijos rėmimo fondo tarybos 2022 m. birželio 30 d.

posėdyje

**VISUOMENĖS INFORMAVIMO SAUGUMO TIKSLINIO KONKURSO**

**BENDRŲJŲ SĄLYGŲ APRAŠAS**

# I SKYRIUS

# BENDROSIOS NUOSTATOS

1. Valstybės teikiamos dalinės finansinės paramos visuomenės informavimo saugumo aplinkai ir žiniasklaidos tautinių mažumų kalbomis pajėgumams stiprinti tikslinio konkurso per Spaudos, radijo ir televizijos rėmimo fondą (toliau – Tikslinis konkursas) bendrųjų sąlygų aprašas (toliau – Aprašas) nustato viešosios informacijos rengėjų Spaudos, radijo ir televizijos rėmimo fondui (toliau – Fondas) teikiamų paraiškų (toliau – paraiškos) teikimo tvarką ir paramos gavėjų atrankos sąlygas.
2. Aprašas parengtas vadovaujantis:
	1. Lietuvos Respublikos visuomenės informavimo įstatymu ir šio įstatymo 28 straipsnio 151 dalimi;
	2. Lietuvos Respublikos Seimo 2022 m. birželio 28 d. nutarimu Nr. XIV-1244 „Dėl nepaprastosios padėties įvedimo“;
	3. Lietuvos Respublikos Vyriausybės 2022 m. birželio 15 d. nutarimo Nr. 619 „Dėl lėšų skyrimo iš Lietuvos Respublikos Vyriausybės rezervo” 1.2 papunkčiu;
	4. Lietuvos Respublikos Vyriausybės 2007 m. spalio 31 d. nutarimu Nr. 1190 „Dėl periodinių kultūros ir meno leidinių kultūrinių projektų įgyvendinimo paslaugų priskyrimo visuotinės ekonominės svarbos paslaugoms ir Valstybės teikiamos dalinės finansinės paramos kultūriniams, visuomenės informavimo saugumo, medijų raštingumo ugdymo ir šviečiamiesiems projektams pagal Spaudos, radijo ir televizijos rėmimo fondui pateiktas paraiškas bendrųjų konkursų nuostatų patvirtinimo” patvirtintais Valstybės teikiamos dalinės finansinės paramos kultūriniams, visuomenės informavimo saugumo, medijų raštingumo ugdymo ir šviečiamiesiems projektams pagal Spaudos, radijo ir televizijos rėmimo fondui pateiktas paraiškas bendraisiais konkurso nuostatais (toliau – Bendrieji konkurso nuostatai);
	5. kitais teisės aktais.
3. Valstybės dalinę finansinę paramą viešosios informacijos rengėjų projektams Fondas teikia vadovaudamasis 2014 m. birželio 17 d. Komisijos reglamento (ES) Nr. 651/2014, kuriuo tam tikrų kategorijų pagalba skelbiama suderinama su vidaus rinka taikant Sutarties 107 ir 108 straipsnius, su visais pakeitimais, 53 straipsniu (toliau – Reglamentas Nr. 651/2014; pagal šį reglamentą bendra valstybės pagalbos suma negali viršyti 2 mln. eurų per vienerius metus), išskyrus periodinių kultūros ir meno leidinių kultūrinius projektus, kurių įgyvendinimo paslaugos priskirtos visuotinės ekonominės svarbos paslaugoms pagal 2012 m. balandžio 25 d. Komisijos reglamentą (ES) Nr. 360/2012 dėl Sutarties dėl Europos Sąjungos veikimo 107 ir 108 straipsnių taikymo *de* *minimis* pagalbai, skiriamai visuotinės ekonominės svarbos paslaugas teikiančioms įmonėms, su visais pakeitimais (toliau – Reglamentas Nr. 360/2012; pagal šį reglamentą valstybės pagalbos suma negali viršyti 500 tūkst. eurų per trejus metus). Valstybės pagalba pagal Reglamentą Nr. 651/2014 gali būti sumuojama šio reglamento 8 straipsnyje numatyta tvarka.
4. Fondo taryba, vertindama Tikslinio konkurso paraiškas, gali nukrypti nuo Bendruosiuose konkursų nuostatuose patvirtintų programų finansavimo proporcijų perkeldama iki 20 procentų konkrečiai programai finansuoti skirtų lėšų į kitą (kitas) programą (programas).

**II** **SKYRIUS**

**REIKALAVIMAI PROJEKTŲ PARAIŠKOMS IR JŲ TEIKIMAS**

1. Fondas nesvarsto Bendrųjų konkurso nuostatų 17 punkte nurodytų paraiškų.
2. Pareiškėjai Tiksliniam konkursui projektų paraiškas teikia visuomenės informavimo saugumo tematikai pagal specialiuosius prioritetus.
3. Pareiškėjai projektų paraiškas gali teikti vienai iš šių Fondo programų:
	1. Nacionalinės žiniasklaidos;
	2. Regioninės žiniasklaidos.
4. Pareiškėjas vienai Fondo programai gali teikti ne daugiau kaip dviejų projektų paraiškas.
5. Jei projektą įgyvendina du ar daugiau viešosios informacijos rengėjų, prie projekto paraiškos turi būti pateiktas jų bendradarbiavimo susitarimas, kuriame turi būti nurodytas pagrindinis pareiškėjas, atsakingas už projekto įgyvendinimą, kuris teiks projekto įgyvendinimo ir finansines ataskaitas. Šiuo atveju Fondas projekto finansavimui skirtą sumą perveda į pagrindinio pareiškėjo banko sąskaitą.
6. Paraiškoje projektas turi būti aprašytas aiškiai, turi būti pateiktas konkretus numatomas projekto turinys ir tematika, pagrįstas projekto ryšys su bendraisiais ir specialiaisiais prioritetais.
7. Projekto paraiška su projekto sąmata ir priedais pateikiama elektroniniu („pdf“ formato) dokumentu, pasirašytu elektroniniu sertifikuotu parašu, elektroninio pašto adresu info@srtfondas.lt. Projekto paraiškos ir sąmatos formos skelbiamos Fondo interneto svetainėje [www.srtfondas.lt](http://www.srtfondas.lt).
8. Paraiškos Fondui teikiamos paskelbus Tikslinį konkursą ir priimamos iki **2022 m. liepos 25 d.**, 24.00 val.
9. Paskelbęs Tikslinį konkursą, Fondas būsimiems pareiškėjams pagal poreikį organizuoja viešąsias konsultacijas.

**III** **SKYRIUS**

**PROJEKTŲ TIKSLAI IR PRIORITETAI**

1. Tiksliniam konkursui teikiami projektai (paraiškos) turi prisidėti prie Bendrųjų konkurso nuostatų 22 punkte nustatytų tikslų įgyvendinimo ir atitikti Bendrųjų konkurso nuostatų 18, 23–24 punktuose nustatytus reikalavimus.
2. Fondo finansuojamų projektų (paraiškų) atrankai taikomi bendrieji ir specialieji prioritetai.
3. Bendrieji prioritetai:
	1. aktualumas – Ukrainos įvykių analizė Lietuvos nacionaliniam saugumui, patikimai informacinei aplinkai ir pilietiškumo ugdymui svarbiais aspektais;
	2. inovatyvumas – naujų technologijų ir daugialypės terpės sprendimų pritaikymas, įtaigiai atskleidžiant Ukrainos pasipriešinimo agresijai patirtis, skatinant viešą diskusiją dėl Lietuvos pilietinio pasipriešinimo sistemos atnaujinimo;
	3. originalumas – nestandartiškai pateikta problematika, įvairių žanrų pritaikymas, iškeliant asmeninio apsisprendimo ginti savo šalį reikšmę, konkrečiais pavyzdžiais atskleidžiant pasipriešinimo karinei agresijai būtinumą ir dramatizmą;
	4. kūrybiškumas – asmens kritinio ir kūrybinio mąstymo, pilietinių iniciatyvų žadinimo ir atsakomybės skatinimo aspektais;
	5. problematiškumas – pilietinės vienybės, valios ginti savo Tėvynę, tautinių, moralinių ir pilietinių vertybių darnos, tapatybės ir atvirumo kaitai ugdymo aspektu;
	6. švietėjiškumas – piliečių kultūrinės, demokratinės ir patriotinės savivokos ugdymo, tikslinių grupių įtraukties aspektais.
4. Specialieji prioritetai Fondo remiamiems Tikslinio konkurso projektams nurodyti Aprašo 1–2 prieduose.
5. Projektų įgyvendinimui turi būti pasirinktos tinkamos išlaidos. Tokios išlaidos, jų kategorijos ir pagrindžiantys dokumentai nurodyti Aprašo 4 priede.

**IV** **SKYRIUS**

**PROJEKTŲ (PARAIŠKŲ) VERTINIMAS**

1. Projektai vertinami pagal Aprašo 3 priede nustatytus projektų vertinimo kriterijus, suteikiant ir susumuojant balus už projekto turinį, vadybą ir papildomą viešinimą.
2. Fondo taryba nesvarsto projekto (Fondo parama projektui neskiriama), jeigu ekspertai:
	1. visam projektui neskiria minimalios 50 balų sumos;
	2. projekto turiniui neskiria minimalios 40 balų sumos;
	3. projekto vadybai neskiria minimalios 8 balų sumos.
3. Pateiktų projektų atitiktį teisės aktų reikalavimams vertina Fondo administracija.
4. Jei vertinant projektą kyla abejonių dėl galimo ekspertų interesų konflikto, jų šališkumo, ekspertai nusišalina arba yra nušalinami Ekspertų darbo reglamento nustatyta tvarka.

**V SKYRIUS**

**BAIGIAMOSIOS NUOSTATOS**

1. Tikslinio konkurso metu atrinkti projektai turi būti įgyvendinti iki 2022 m. gruodžio 31 d.
2. Fondo taryba, priimdama sprendimus dėl paramos skyrimo, vadovaujasi Visuomenės informavimo įstatymu, Bendraisiais konkursų nuostatais, Fondo tarybos reglamentu ir kitais teisės aktais.
3. Sprendimus dėl paramos skyrimo projektams, pareiškėjai gali skųsti Fondo tarybai. Jei pareiškėjas nesutinka su Fondo administracijos, ekspertų, tarybos sprendimu, jis gali šį sprendimą apskųsti teismui įstatymų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_